ID-DEĊIŻJONI TAL-KUMMISSJONI
tal-25 ta' April 2005
li temenda d-Deċiżjoni Nru 2001/657/EC li testendi d-deroga biex tinkludi fletti tal-bakkaljaw tal-melħ u bakkaljaw sħiħ tal-melħ
(innotifikata taħt in-numru tad-dokument C(2005) 1256)
(2005/335/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 2001/822/KE tas-27 ta' Novembru 2001 dwar l-assoċjazzjoni tal-pajjiżi u t-territorji barranin mal-Komunità Ewropea, (1) u b'mod partikolari l-Artikolu 37 (9) (c) ta' l-Anness III tagħha,
Billi:
(1)
Bis-saħħa tad-Deċiżjoni 2001/657/KE tas-6 ta' Awwissu 2001 (2) ingħatat deroga lil Saint Pierre u Miquelon mid-definizzjoni tal-kunċett ta' “prodotti li joriġinaw” biex titqies is-sitwazzjoni tagħha speċjali rigward fletti tal-friża tal-bakkaljaw, taċ-ċippullazz, tal-barbun tat-tbajja' u tal-ħalibatt, tal-kodiċi NM 0304 20.
(2)
Fl-20 ta' Jannar 2005, il-gvern Franċiż talab emenda għad-Deċiżjoni 2001/657/KE biex jikseb estensjoni tal-firxa tad-deroga mogħtija fir-rigward tal-fletti tal-friża tal-bakkaljaw tal-kodiċi NM ex 0304 20, tal-fletti tal-bakkaljaw tal-melħ tal-kodiċi NM ex 0305 30 u tal-bakkaljaw sħiħ tal-melħ tal-kodiċi NM 0305 62.
(3)
Il-gvern Franċiż ibbaża t-talba tiegħu fuq riaġġustament fl-istrateġija tal-bejgħ ta' industrija lokali lejn is-swieq Ewropej.
(4)
Id-deroga mitluba hija ġġustifikata taħt it-termini tad-dispożizzjonijiet ikkonċernati fl-Artikolu 37 paragrafu 1 ta' l-Anness III għad-Deċiżjoni tal-Kunsill 2001/822/KEE billi hija essenzjali għall-preservazzjoni ta' l-industrija ta' l-ipproċessar tal-frott tal-baħar u għax-xogħlijiet assoċjati magħha.
(5)
L-emenda mitluba mhijiex se tibdel il-kwantità globali annwali konċessa għall-bakkaljaw, lanqas m'hi se tibdel it-tul ta' żmien tad-deroga u għalhekk mhijiex se toħloq ħsara serja lil xi industrija stabbilita tal-Komunità.
(6)
Għalhekk, id-Deċiżjoni 2001/657/KE għandha tiġi emendata kif jeħtieġ.
(7)
Il-miżuri li għalihom hemm ipprovdut f'din id-Deċiżjoni huma skond l-opinjoni tal-Kumitat tal-Kodiċi tad-Dwana,
ADOTTAT DIN ID-DECIŻJONI:
Artikolu 1
L-Anness għad-Deċiżjoni 2001/657/KE hu emendat skond l-Anness għal din id-Deċiżjoni.
Artikolu 2
Din id-Deċiżjoni għandha tapplika mill-1 ta' Mejju 2005.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, fil-25 ta' April 2005.